पाएं अपने शहर की ताज़ा ख़बरें और फ्री ई-पेपरडाउनलोड करें
नेता प्रतिपक्ष तेजस्वी यादव ने नीतीश कुमार को पत्र लिखा है। पत्र में उन्होंने कहा है कि कोविड-19 की राज्य में रोकथाम और इससे संक्रमित व्यक्तियों की जांच और उपचार के लिए सरकार ने प्रत्येक विधायक और पार्षद को आवंटित मुख्यमंत्री क्षेत्र विकास योजना मद की वित्तीय वर्ष 2021-22 की अनुमान्य राशि से 2 करोड़ रुपए स्वास्थ्य विभाग के कोरोना उन्मूलन कोष में उपलब्ध कराने का निर्णय लिया है, लेकिन कोविड-19 के पहले चरण 2020 में भी सभी माननीय सदस्यों के मुख्यमंत्री क्षेत्र विकास मद से सैकड़ों करोड़ की राशि सरकार द्वारा ली गई थी, पर उसका सदुपयोग नहीं हुआ। यह राशि संगठित भ्रष्टाचार की भेंट चढ़ गई।
उन्होंने लिखा है कि फर्जी जांच, क्वारंटाइन और आइसोलेशन केन्द्रों में रह रहे लोगों को कुछ भी उपलब्ध कराए बिना ही संबंधित अधिकारियों द्वारा राशि की लूट और बंदरबांट कर ली गई। इसे विधानसभा में उठाया भी गया था। इसलिए इस बार जो राशि दी जा रही है, उसका सही इस्तेमाल किया जाए।
विधायकों या पार्षदों के क्षेत्र में ही राशि खर्च हो
तेजस्वी यादव ने सलाह दी है कि दो करोड़ की राशि सरकार के नीतिगत निर्णय द्वारा ली जा रही है। यह विधानसभा या परिषद के सदस्य की अनुशंसा से उन्हीं के विधानसभा क्षेत्र में ही स्वास्थ्य संरचना, जीवन रक्षक दवाओं और जरूरी स्वास्थ्य उपकरणों के क्रय के लिए किए जाएं।
PM से यह मांग कीजिए
नेता प्रतिपक्ष तेजस्वी यादव ने नीतीश कुमार से आग्रह किया है कि लोकसभा में बिहार के 39 सांसदों की सांसद निधि को बिहार में ही स्वास्थ्य संरचना पर खर्च कराने के लिए प्रधानमंत्री से मांग की जाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn